### | | | | --- | --- | | | | | --- | | **Byråd** 27. juni 2017 Sagsnr. 710-2013-2017 Dok.nr. 710-2017-149166 Sagsbehandler DPMJAL | | 79.                 Evaluering af den fælles frivilligindsats i [adresse] - Åbent

###

|  |  |
| --- | --- |
| Tidl. politisk behandling | BY, 26.04.16, pkt. 68 |
| Forventet sagsgang | ØK, BY |
| Lovgrundlag |  |

###

**SAGENS INDHOLD**

Byrådet skal med udgangspunkt i en evaluering af den fælles
frivilligindsats i [adresse] i 2016 samt tilsagn fra Socialstyrelsen om statslig
støtte til oprettelse af et frivilligcenter tage stilling til, om der skal
etableres et egentligt frivilligcenter i kommunen.

Byrådet besluttede 26. april 2016 i forbindelse med
den seneste evaluering af den fælles frivilligindsats, at evalueringen skulle
gentages i foråret 2017. Herudover besluttede Byrådet, at der skulle afholdes
et temamøde om rammerne for at etablere et frivilligcenter. Temamødet for
Byrådet blev afholdt 24. januar 2017.

Den nuværende frivilligindsats er siden 1. januar
2015 organisereret med et frivilligsekretariat (Bindeleddet) bestående af
aktuelt fire frivillige, som assisteres af en kommunal frivillighedskoordinator
på deltid og en gruppe frivilligambassadører som sparringspartnere. Den
kommunale frivilligkoordinator er frikøbt én dag om ugen til sammen med
Bindeleddet at varetage en række fælles frivilligaktiviteter. De 15
frivilligambassadører mødes tre gange årligt med kommunaldirektøren,
Bindeleddet og andre kommunale repræsentanter.

Evalueringen af den fælles frivilligindsats er
senest aktualiseret af, at Socialstyrelsen i foråret 2017 annoncerede
muligheden for at søge en pulje på 1,88 mio. kr. til etablering af
frivilligcentre. [adresse] har ansøgt puljen, og Socialstyrelsen har 10. juni 2017 imødekommet ansøgningen og bevilget et
tilskud på 940.000 kr. over en toårig projektperiode fra 1. juni 2017 til 31.
maj 2019.

**VURDERING**

Evalueringen af den fælles frivilligindsats i 2016 viser, at
der generelt er tilfredshed med indsatsen for at udvikle og understøtte de fælles
frivillige initiativer i kommunen samt en anerkendelse af [adresse]
koordinerede funktion mellem frivillige og foreninger.

Evalueringen peger også på, at frivilligkoordinatoren er
helt central for Bindeleddets opgaveløsning, og at koordinatorens tidsforbrug
er større end den ene frikøbte dag om ugen. Samtidig oplever Bindeleddet stadig
ikke at være tilstrækkeligt kendt blandt de frivillige i kommunen og ønsker på
den baggrund at skabe sig en mere klar profil. Bindeleddet planlægger således
at etablere en separat hjemmeside, der er uafhængig af favrskov.dk. Ligeledes
vil Bindeleddet etablere en netværksgruppe af
frivillige/foreningsrepræsentanter som supplement til frivilligambassadørerne.

Hvis der etableres et frivilligcenter i [adresse],
vil det skulle oprettes som en medlemsforening og drives af en bestyrelse.
Bestyrelsen vælges blandt de foreninger, der er medlemmer af frivilligcentret
samt 1-2 bestyrelsesmedlemmer, der er valgt af Favrskov Kommune. De kommunale
repræsentanter i bestyrelsen kan ikke vælges som formand og næstformand. Generalforsamlingen
er foreningens øverste myndighed. Der vil skulle ansættes en daglig leder, som
vil få ansvar for at opbygge frivilligcentret og varetage den daglige drift og
udvikling af centret. Den daglige leder vil desuden skulle varetage betjeningen
af bestyrelsen.

Borgmestersekretariatet vurderer, at de opgaver, som i dag udføres i
Bindeleddet, kan videreføres og styrkes med etableringen af et frivilligcenter,
og at konstruktionen med et frivilligcenter med en daglig leder samt en
selvstændig bestyrelse kan være med til yderligere at understøtte, udvikle og
fremme alle områder af frivillighed i [adresse]. Et frivilligcenter vil i kraft
af den statslige medfinansiering medføre, at der er flere ressourcer til
rådighed til udvikling af den fælles frivillighed.

De frivillige i Bindeleddet har tilkendegivet, at de gerne stiller sig
til rådighed i en midlertidig bestyrelse sammen med 1-2 repræsentanter fra
Favrskov Kommune i en overgangsperiode frem til en stiftende generalforsamling
for frivilligcentrets forening samt et bestyrelsesvalg ultimo 2017. Den
midlertidige bestyrelse vil få ansvaret for at planlægge og opstarte
frivilligcentret – herunder udarbejde forslag til vedtægter, indgå evt.
administrationsaftale med [adresse] samt ansætte daglig leder af
frivilligcentret mv. Borgmestersekretariatet vurderer, at denne løsning vil
være med til at skabe kontinuitet og fremdrift i frivilligcentrets
etableringsfase.

**ØKONOMI**

Oprettelsen af et frivilligcenter i [adresse] vil udløse en
statslige støtte på 510.000 kr. det første år og 430.000 kr. det andet år.

Det kommunale budget til fælles frivillige initiativer udgør
årligt 571.000 kr. (i 2017), svarende til 263.000 kr. til nye frivillige
initiativer (under Økonomiudvalget) og 308.000 kr. til kompetenceudvikling og
kurser for frivillige (under Kultur- og Fritidsudvalget). Heraf foreslås det,
at der reserveres 100.000 kr. til frivillige initiativer i kommunalt regi, fx markering
af Frivillig Fredag og FrivilligTræf mv. Den øvrige del af budgettet foreslås
anvendt til at finansiere frivilligcentrets drift.

Derved vil den samlede finansiering (statslig og kommunal)
til frivilligcentret være på hhv. 981.000 kr. og 901.000 kr. de første to år
jf. nedenstående tabel.

|  |  |  |
| --- | --- | --- |
| **Budget til etablering af frivilligcenter** | **År 1** | **År 2** |
| Statslig støtte | 510.000,00 | 430.000,00 |
| Kommunal støtte | 471.000,00 | 471.000,00 |
| Samlet budget | 981.000,00 | 901.000,00 |

Frivilligcentrets budget forventes anvendt til løn (ca.
500.000 kr.), kurser for frivillige (ca. 200.000 kr.), husleje mv. (ca. 100.000
kr.) samt til diverse øvrige driftsudgifter (fx transport, forsikring,
revision, markedsføring, mødeforplejning mv.).

Efter den toårige projektperiode vil frivilligcentret
forventeligt kunne komme i betragtning til statslig grundfinansiering til
frivilligcentre svarende til ca. 350.000 kr. om året. Kommunen forpligter sig i
den forbindelse til en medfinansiering, der minimum svarer til den statslige
andel.

Hvis Byrådet beslutter, at budgettet til fælles frivillighed
ikke fremadrettet skal anvendes til at finansiere et frivilligcenter, og den
nuværende organisering bl.a. med Bindeleddet fortsætter, så foreslås det, at
budgettet til kompetenceudvikling og kurser for frivillige reduceres med
100.000 kr. De 100.000 kr. kan i stedet anvendes til frikøb af flere timer ved
den kommunale koordinator for Bindeleddet samt til at finansiere ulykkes- og
ansvarsforsikring for de frivillige, der yder en frivillig indsats på [adresse]
Kommunes arbejdspladser.

**INDDRAGELSE**

Evalueringen af den fælles frivillige indsats i 2016 er
baseret på gruppeinterview af medlemmerne af Bindeleddet og
spørgeskemaundersøgelse blandt frivilligambassadørerne. Desuden er to
foreninger blevet interviewet om deres oplevelse af hjælp og støtte fra
Bindeleddet.

**INDSTILLING**

Kommunaldirektøren indstiller til Byrådet:

1. At der oprettes et frivilligcenter i
Favrskov Kommune ultimo 2017.

2. At Bindeleddet sammen med 1-2 kommunale repræsentanter udpeges som
midlertidig bestyrelse for frivilligcentret med henblik på hurtigst muligt at
kunne etablere Frivilligcenter [adresse].

**BESLUTNING**

***Økonomiudvalget, 20. juni 2017:***

Fraværende:Gustav Knudsen

Punkt 1 indstilles godkendt med den tilføjelse, at arbejdet
med at etablere frivilligcentret indledes med et åbent møde, hvor rammerne og
perspektiverne for frivilligcentret drøftes.

Endvidere indstilles, at punkt 2 ændres til, at arbejdet med
at forberede opstarten af frivilligcentret sker i en arbejdsgruppe bestående af
repræsentanter for Bindeleddet og 1-2 kommunal repræsentanter. Eventuelt
suppleret med 2-3 andre repræsentanter for det frivillige arbejde i [adresse]
Kommune, som udpeges på det åbne opstartsmøde.

**Bilag**

|  |  |
| --- | --- |
| Evaluering af den fælles frivilligindsats i [adresse] 2016 | 710-2017-77851 |
| Meddelelse om bevilling af støtte til frivilligcenter i [adresse] | 710-2017-145178 |